**Хәерле көн, хөрмәтле милләттәшләр!**

Башкортостанда татар халкының тарихын, телен, гореф-гадәтләрен саклау буенча актив эшләгән иҗтимагый оешмалар шактый. Шуларның берсе – Башкортостан татарлары конгрессы.

Иҗтимагый оешма шул чакта көчле була әгәрдә аның эшчәнлеге үзәктә генә түгел, мәсәлән Уфада гына түгел, ә Республикабызның һәр почмагында, һәр авылында һәм шәһәрендә актив алып барылса. Ә без, Башкортстан татарлары конгрессы, Республиканың һәрбер районында һәм шәһәрендә урындагы бүлекчәсе булган, бердәнбер татар оешмасы.

Ел дәвамында конгрессның район һәм шәһәрләрдәге урындагы бүлекчәләре актив эшләделәр. Әлеге вакытта булган билгеле авырлыклар һәм кыенлыкларга карамастан, урындагы бүлекчәләребез гөрләп эшләп тора. Мәсәлән, үткән елны республикабызның һәрбер районында Сабантуйлар узды һәм безнең бүлекчәләр бу Сабантуйларда актив катнашты.

Шактый районнарда Сабантуй мәйданчыкларында башкорт халкының тирмәләре белән бер рәттә татар йортлары да якты нур сибеп, кунакларны каршы алып торды.

Күп кенә районнарда, мәсәлән Кыйгы районында узган Сабантуйда, татар йортында Башкортстан татарлары конгрессының байрагы җилфердәве – милләттәшләребезгә рух күтәреңкелеге өстәп, горурлык хисе уятты. Форсаттан файдаланып, Кыйгы районы бүлекчәсе җитәкчесе –Владик Саяп улы Заһировка, активистларга рәхмәт сүзләрен җиткерәм.

2021 елга эш планын кабул иткәндә без шулай ук һәрбер районда һәм шәһәрдә татар мәдәнияте айлыгын үткәрергә ниятләгән идек. Кызганычка каршы, әлеге әһәмиятле чараны һәрбер районда һәм шәһәрдә үткәреп булмады, әмма кайбер урындагы бүлекчәләр – тырышлыклары, кыюлыклары һәм батырлыклары белән элеге чараны үткәрү максатына иреште. Мәсәлән, Шаран районы. Шаранлылар татар мәдәнияте айлыгы кысаларында аулак өй һәм милли ашлар фестивале чараларын оештырды. Шулай ук, "Башкортостан Республикасының Шаран районы тарихында татарлар: туган якны өйрәнү, генеалогия, мәгариф, мәдәният" дип исемләнгән конференция һәм татар җырын башкаручыларның «Шаран тургае-2021» балалар фестиваль-конкурсы югары дәрәҗәдә үтте. Татар мәдәнияте айлыгын йомгаклау гала-концерты иң чагу, әһәмиятле һәм дәрәҗәле чараларның берсе булып хәтердә калды.

Ә иң мөһиме татар мәдәнияте айлыгы кысаларында үткән чаралардан җирле телевидение репортажлар әзерләп, телеэфирга чыгарды. Репортажлар шулай ук социаль челтәрләрдә дә урнаштырылды.

Башкортстан татарлары конгрессының Шаран районы бүлекчәсе җитәкчесе – Зәбир Зыязетдин улы Саләховка, активистларга рәхмәт сүзләрен җиткерәм.

Башкортстан татарлары конгрессының район һәм шәһәр бүлекчәләре турында әйткәндә, Туймазы районын билгеләп әйтеп үтми булмый. Җитәкчеләре – Индира Әбүзәр кызы Латыйпова.

Алар безнең күренекле шәхесебез Фәнир Галимов белән ел дәвамында байтак әһәмиятле чаралар оештыра. Шуларның берсе - Тукайның тууына 135 ел тулу уңаеннан “Минем Тукай” дип исемләнгән районкүләм иҗади бәйге. Конкурс “Рәсем сәнгате”, “Сәнгатьле уку” һәм “Җыр сәнгате” юнәлешләрендә узды. Бәйгегә барлыгы 200гә якын эш кабул ителде. Иң яшь катнашучыларга – 6, иң өлкәннәренә 62 яшь булды. Җинүчеләрне бүләкләү Туймазы татар дәүләт драма театры бинасында Габдулла Тукайга багышланган әдәби-музыкаль кичәдә узды.

Шулай ук, Башкортстан татарлары конгрессының Нуриман районы бүлекчәсе зур игътибарга лаек. Районда “Ихлас” татар мәдәнияте үзәге актив эшли. Җитәкчесе – Зилә Заһит кызы Фаттахова. Ел дәвамында “Ихлас” татар мәдәнияте үзәге шактый әһәмиятле һәм кызыкы чаралар оештырды. Шуны билгеләп үтергә кирәк, Нуриман районында эшләп килгән “Ихлас” татар мәдәнияте үзәге гомүмән татар доньясын, татар телен, мәдәниятен һәм сәнгатен социаль челтәрләрдә пропагандалау өстендә актив эш алып бара. Халык-ара бәйрәмнәргә котлауларны алар туган телебездә җиткерә һәм #ТуганТелемдәКотлыйм хештеге астында урнаштыра.

Шулай ук, Стәрлетамак, Бәләбәй, Нефтекамск шәһәрләре, Мишкә, Ишимбай, Күгәрчен, Стәрлебаш, Бүздәк, Чакмагыш, Благовар һ.б. Районнар һәм шәһәрләрдәге бүлекчәләр актив эш алып бара. Кемнәр исәпкә алынмады гафу итегез. Һәрбер оештырган чараны билгеләп үтәргә мөмкинлек юк.

Кызганычка каршы, 2021 ел планына кертелгән күп кенә чараларны без оештыра алмадык. Моның сәбәпләре төрле: кайберләре пандемия белән бәйле, икенчеләре финанс мөмкинлекләргә барып терәлә. 2021 елга планнаштырылган, әмма үткәрәлми калган иң күләмле чаралар - Башкортостан татарлары съездын үткәрү һәм Дүртөйле шәһәрендә ике елга бер уза торган “Туган тел” дип исемләнгән татар җыры конкурсы.

Әлеге чараларны без һичшиксез үткәрәчәкбез.

“Туган тел” татар җыры конкурсы быелгы елның апрель аена кичектерелде.

Ә инде Башкортостан татарлары съездын без 9,10,11июльдә зурлап үткәрергә ниятлибез. Шуны да әйтеп үтергә кирәк, съезд алдыннан май-июнь айлары дәвамында Республиканың һәрбер шәһәрендә һәм районында зурлап Башкортостан татарлары конгрессының конференцияләрен үткәрергә уйлыйбыз. Залда утырган һәрбер милләттәшебезне үткәреләчәк конференцияләрдә актив катнашырга чакырам.

Бөтендонья татар конгрессы да безнең инициативаны хуплар һәм әлеге конференцияләрне дәрәҗәле рәвештә оештыруда актив катнашыр дип ышанабыз. Мөмкин булганча, әдәби китаплар белән бер рәттән, уку китаплары белән дә бүләкләүне хәл итеп, район җыелышларын танылган җырчылар чыгышлары белән бизәүдә дә Бөтендонья татар конгрессы ярдәм итәр дип ышанабыз.

Башкортстан татарлары конгрессының җыеннары халык күңелендә районда үткән иң чагу, күркәм, иң әһәмиятле һәм иң истә калырдай чараларның берсе булып истә калсын иде.

Съездка килгәндә, финанс мөмкинлелекләр булган очракта, без Башкортостан татарлары конгрессының 25 еллыгына багышланган Башкортостан татарлары турында фильм төшерергә ниятлибез.

Шулай ук, конгрессның 25 еллыгына багышланган, Башкортостан татарлары тормышын чагылдырган брошюра чыгарырга, фотокүргәзмә оештырырга һәм “Татар юлы” форумын үткәрергә планнаштырабыз.

Съездның пленар утырышыннан тыш, тагын 3 секция эше дә булыр дип ният итәбез. Беренче секциядә – мәгариф өлкәсенә кагылышлы актуаль сораулар;

Икенче секциядә - мәдәният һәм мәдәни чаралар үткәрү мәсъәләләре.

Өченче секция авыл эшкуарлары темасына бәйле. Чөнки бүгенге көндә татар теле, мәдәнияте, татар мөһите кызганычка каршы авылларда гына сакланып килә һәм авылларны саклау шулай ук төп бурычларның берсе булып тора. Ә моның өчен, иң беренче чиратта эш урыннары булдыру һәм анда эшләгән эшкуарларыбызга ярдәм итү мөһим.

Безнең милләтебезнең киләчәге яшьләр кулында. Бу фикерне дә онытырга ярамый. Шуңа күрә, башта без уйлаган идек, яшьләр өчен шулай ук аерым бер секция булдырырга. Әмма яшьләр белән эш итү ул үзенә күрә аермалы буларак, күп игътибар җәлеп итүче бер мәсьәлә һәм шуңа күрә, съезд алдыннан махсус рәвештә татар яшьләре көннәрен үткәрергә кирәк дигән фикергә килдек.

Шуны да әйтеп үтергә кирәк, 2022 елны безнең урындагы бүлекчәләрнең дә күп кенә кызыклы һәм әһәмиятле чарлар үткәрергә исәпләре бар. Мәсәлән, Кыйгы районы “Селяночка 2022” зональ конкурсын оештыру теләге белән бәйләнешкә чыктылар. Бүгенге көндә әлеге конкурс киң географияле, әһәмиятле зур бер чарага әверелде. Чараны оештыруда Башкортстан татарлары конгрессыннан тыш, шулай ук башка берничә иҗтимагый оешма ярдәм итә. Алар: Бөтендонья башкортлары королтае, Башкортстанның руслары соборы, Башкортстан республикасы хатын-кызлары союзы һ.б.

Күгәрчен районы бүлекчәсе җитәкчесе, күренекле татар шәхесе - Нигъмәтулла Хәмидулла улы Ваһапов тәкдиме зур игътибарга лаек дип уйлыйбыз.

Нигъмәтулла Хәмидулла улы архивында татар халкының бөек шагыйре Г.Тукай чорында басылган китаплар,журналлар һәм газеталарның оригиналлары сакланган. Бу материаллар чын мәгънәсендә бәя биреп бетергесез хәзинә! 2022нче елда бөек шәхесебез Габдулла Тукай туган көнендә, әлеге материллар нигезендә республика күләмендә күргәзмә үткәрергә планнаштырабыз.

Шулай ук, белгәнебезчә быел, 9 июндә, күренекле шәхес, ике тапкыр СССР герое исеменә лаек булган бердәнбер батыр - Муса Гәрәевның 100еллыгы. Бу чара гади чәчәк салу һәм искә алу белән генә чикләнмәсен иде дигән теләктә калабыз.

Чыннан да, Башкортстан татарлары конгресының, аның урындагы бүлекчәләренең планнары зурдан. Бөтен чаралар турында да әйтеп үтеп вакытыгызны аласым килми. 2022елга эш планы Башкортстан татарлары конгрессының сайтында урнаштырылачак, теләгән һәркем кереп, таныша ала. Планда билгеләнгән чараларда катнашырга сезне дә чакырып калабыз.

Шулай ук, мөмкинчелектән файдаланып Башкортстан татарларының язмышы һәм киләчәге турында да берничә фикеремне җиткерәсем килә.

Беренчедән, безнең менә дигән матур татар гамәл стратегиясе бар. Һәм без аны кабул иткәндә үк, Башкортстан татарлары буенча ерым бер бүлекчә булдыруны тәкъдим иткән идек. Чөнки гомүмән татар халкы, татар милләте турында, аның язмышы, киләчәге турында сүз алып барганда Башкортстан татарларын исәпкә алмый мөмкин түгел.

Васил Гаяз улы, Уфага килгән саен, безгә Омск,Томск яисә Россиянең бүтән төбәкләрендә, меңәр квадрат метрлы, Татар үзәкләре ачу турында сөйләде. Бер миллионнан артык татар яшәгән Башкортстан да, шундый ук, зур, “татар йорты” булдыруга лаек дип уйлыйм.

Бөтендонъя татар конгрессы Республикада эшләүче иҗтимагый оешмаларга карата финанс яктан ярдәм итү юлларын да карасын иде. Күптән түгел, бер түрә белән сөйләшкәндә шунсы ачыкланды: алар фикеренчә, безнең Башкортстан татарлары конгрессы, Бөтендонья татарлары конгрессынан, бик зур финанс ярдәм ала, - дигән фикер бар икән. Чыннан да, безнең милли мәдәни мөхтәрият яхшы гына ярдәм ала, Бөтендонья татар конгрессының, Башкортстандагы вәкиллегенә дә шактый финанслар бүленә.

Әйе, безгә дә кайчакта ярдәм күрсәтелә. Бүләкләр, китаплар бирелә.

Әмма, Башкортстан татарлары конгрессына, 10 ел дәвамында, Бөтендонья татарлары конгрессыннан, турыдан туры, ни бары, өченче ел азагында, чәй эчәргә, 10 мең сум финанс ярдәм тиде.

Татарлар язмышы — безнең кулда. Телебезне, мәдәниятне һәм гореф-гадәтләрне саклау һәм үстерү, халкыбызның киләчәктәге урыны, бары тик бездән тора.

Һәммәбезгә дә уңышлар телим.

Бергә булыйк, бердәм булыйк!